b"\n_START_ARTICLE_\nJanez Jane\xc5\xbe\n_START_SECTION_\n\xc5\xbdivljenjska pot\n_START_PARAGRAPH_\nJanez Jane\xc5\xbe se je rodil materi Ani in o\xc4\x8detu Francu Jane\xc5\xbeu. V dru\xc5\xbeini so bili \xc5\xa1e trije bratje (Franc, Karel in Viktor) in sestra Mimi._NEWLINE_Obiskoval je \xc5\xa1tiriletno osnovno \xc5\xa1olo, potem pa se je \xc5\xa1olal na klasi\xc4\x8dni gimnaziji v \xc5\xa0entvidu in v Ljubljani. Njegova mati je bila zelo verna in je \xc5\xbeelela, da bi sin po maturi \xc5\xa1tudiral teologijo, Janez pa se je raje odlo\xc4\x8dil za \xc5\xa1tudij medicine. Leta 1931 se je vpisal na medicino v Ljubljani, pozneje pa je nadaljeval s \xc5\xa1tudijem v Zagrebu in Gradcu, kjer je tudi promoviral (28. maja 1937). Specializacijo je opravljal v Beogradu in na Dunaju._NEWLINE_Leta 1937 se je zaposlil kot kirurg v Ljubljani. Bil je prvi, ki je v ljubljanski bolni\xc5\xa1nici izvedel krvno transfuzijo, vendar je to dejstvo celo med slovenskimi zdravniki malo znano. Slu\xc5\xbebo zdravnika je opravljal tudi med drugo svetovno vojno, ko pomo\xc4\x8di ni odrekel nobenemu pacientu._NEWLINE_Maja 1945 je izvedel, da se je zna\xc5\xa1el na seznamu za eksekucijo. \xc4\x8ceprav se med vojno ni niti voja\xc5\xa1ko niti politi\xc4\x8dno udejstvoval, je bil ozna\xc4\x8den za sodelavca okupatorja in sovra\xc5\xbenika domovine. Da si je re\xc5\xa1il \xc5\xbeivljenje, je pobegnil na Koro\xc5\xa1ko v Vetrinj, kjer se je pridru\xc5\xbeil slovenskim beguncem. Pozneje so Angle\xc5\xbei te begunce nalo\xc5\xbeili na vlak. Janez Jane\xc5\xbe je zaslutil, da jih nameravajo vrniti v Jugoslavijo, zato je pobegnil z vlaka in se nekaj \xc4\x8dasa skrival._NEWLINE_Ob koncu leta 1947 je od\xc5\xa1el v Rim. Tam je spoznal lazarista Ladislava Len\xc4\x8dka, ki ga je navdu\xc5\xa1il, da bi kot zdravnik pomagal misijonarjem na Kitajskem. Odlo\xc4\x8dil se je postati lai\xc5\xa1ki misijonar (tj. \xc4\x8dlovek, ki ni posve\xc4\x8den v duhovnika, pa\xc4\x8d pa s svojim zgledom in dobrimi deli ljudem ka\xc5\xbee kr\xc5\xa1\xc4\x8danske vrednote). Iz Rima je preko Ju\xc5\xbene Amerike odpotoval proti Kitajski._NEWLINE_4 decembra 1947 prispe v Argentino, v Buenos Aires. Bil je zdravnik v ambulanti ministrstva javnih del. In 23 maja 1948 prejme misijonski kri\xc5\xbe, naslednji dan odpotuje proti Kitajski. Najprej se v Kunmingu sre\xc4\x8da z g. Majcnom, nastani pa se v \xc4\x8caotungu, v misijonski bolni\xc5\xa1nici, ki jo je ustanovil msgr. Kerec in so jo vodile slovenske sestre. Takoj za\xc4\x8dne z u\xc4\x8denjem kitaj\xc5\xa1\xc4\x8dine._NEWLINE__NEWLINE_Na Kitajskem je delal kot zdravnik v pokrajini Yunnan v mestu Zhaotong (kitajsko \xe6\x98\xad\xe9\x80\x9a, beri D\xc5\xbeaotong; v slovenskih virih ve\xc4\x8dkrat zasledimo tudi obliko \xc4\x8caotung, ki je posledica nepravilnega poslovenjanja iz WG pre\xc4\x8drkovanja Chaot'ung). Delal je v bolni\xc5\xa1nici, ki so jo vodili italijanski menihi kamilijanci in \xc5\xa1olske sestre iz Slovenske Bistrice. Bolni\xc5\xa1nica je bila ob njegovem prihodu v precej slabem stanju in osebje ni bilo primerno usposobljeno. Pod vodstvom doktorja Jane\xc5\xbea je bolni\xc5\xa1nica do\xc5\xbeivela pravi razcvet. Jane\xc5\xbe je vodil izobra\xc5\xbeevanje in urjenje osebja, uspelo pa mu je (s pomo\xc4\x8djo dobrotnikov iz tujine) dobiti tudi nekaj sodobnej\xc5\xa1e opreme: rentgenski aparat in kirur\xc5\xa1ke instrumente. Med okoli\xc5\xa1kim prebivalstvom se je za\xc4\x8del \xc5\xa1iriti glas o \xc4\x8dude\xc5\xbenem zdravniku, ki zna pozdraviti vse te\xc5\xbeave. V tem obdobju se je doktor Jane\xc5\xbe nau\xc4\x8dil kitaj\xc5\xa1\xc4\x8dine, saj je hitro videl, da brez znanja jezika ne more vzpostaviti pravega stika s pacienti._NEWLINE_Leta 1952 so kitajske komunisti\xc4\x8dne oblasti osebje bolni\xc5\xa1nice zaprle. Doktor Jane\xc5\xbe je bil (skupaj s \xc5\xa1e nekaterimi sodelavci) obsojen na smrt, pozneje pa pomilo\xc5\xa1\xc4\x8den na izgon iz dr\xc5\xbeave. Po tem je nadaljeval delo na Tajvanu v mestu Luodong (kitajsko \xe7\xbe\x85\xe6\x9d\xb1; WG: Lotung). Namenoma je za svoj novi dom izbral manj\xc5\xa1e mesto na nerazvitem delu otoka - zdelo se mu je, da tam bolj potrebujejo njegovo pomo\xc4\x8d._NEWLINE_Stanje v mestu je bilo obupno: na Tajvanu je bilo obromno beguncev s celine, veliko je bilo rev\xc5\xa1\xc4\x8dine in bolezni, ki so posledica pomanjkanja higiene. Bolni\xc5\xa1nice v mestu ni bilo. Menihi kamilijanci so usposobili zasilno ambulanto, ki se po\xc4\x8dasi razvila v bolni\xc5\xa1nico, v kateri je doktor Jane\xc5\xbe pre\xc5\xbeivel naslednjih 38 let. V vsem tem \xc4\x8dasu ni imel niti dneva dopusta, delal je od jutra do poznih no\xc4\x8dnih ur, marsikdaj je imel tudi po 10 te\xc5\xbekih operacij v enem dnevu. V vsem tem \xc4\x8dasu se je tudi odpovedal pla\xc4\x8di: zadovoljen je bil s stanovanjem, hrano in malo drobi\xc5\xbea._NEWLINE_Umrl je 11. oktobra 1990. Pokopali so ga 19. oktobra v Luodongu. Na zadnjo pot ga je pospremila nepregledna mno\xc5\xbeica ljudi, ki so pri\xc5\xa1li po\xc4\x8dastit spomin na velikega mo\xc5\xbea.\n_START_SECTION_\nSpomin na dr. Jane\xc5\xbea\n_START_PARAGRAPH_\nKitajci so dr. Jane\xc5\xbea imenovali Fan Fenglong (kitajsko tradicionalno: \xe8\x8c\x83\xe9\xb3\xb3\xe9\xbe\x8d, poenostavljeno: \xe8\x8c\x83\xe5\x87\xa4\xe9\xbe\x99) ali kratko doktor Fan (kitajsko tradicionalno: \xe8\x8c\x83\xe9\x86\xab\xe7\x94\x9f, poenostavljeno: \xe8\x8c\x83\xe5\x8c\xbb\xe7\x94\x9f, pinjin: Fan yisheng). Njegov kitajski priimek Fan pomeni v prevodu Vzorni, ime Fenglong pa pomeni Feniks. \xc5\xbde to poimenovanje pove veliko o odnosu Kitajcev do dr. Jane\xc5\xbea._NEWLINE_Leta 1963 mu je tajvanska vlada za po\xc5\xbertvovalno delo podelila najvi\xc5\xa1jo dr\xc5\xbeavno nagrado\xc2\xa0\xc2\xbbDobri \xc4\x8dlovek\xc2\xab. V Luodongu so leta 2007 odprli Spominski center Janeza Jane\xc5\xbea (kitajsko: \xe8\x8c\x83\xe9\xb3\xb3\xe9\xbe\x8d\xe7\xb4\x80\xe5\xbf\xb5\xe5\xa4\xa7\xe6\xa8\x93 Fan Fenglong jinian dalou)._NEWLINE_Pape\xc5\xbe je dr. Jane\xc5\xbeu podelil red svetega Silvestra in Gregorja Velikega._NEWLINE_V sloveniji deluje Dru\xc5\xa1tvo misionarja dr. Janeza Jane\xc5\xbea, Kamnica 20, 1262 Dol pri Ljubljani. Na tem naslovu je urejena tudi stalna razstava._NEWLINE_Tone Ciglar je napisal biografsko knjigo Dr. Janez Jane\xc5\xbe \xe2\x80\x93 utrinek bo\xc5\xbeje dobrote, TV Slovenija pa je v sodelovanju z zalo\xc5\xbebo Dru\xc5\xbeina pripravila videokaseto Doktor Fan na Tajvanu."